’Netiru ria,
nu abíba raꞌana roꞌo puerta du roꞌo lisi ka neruha,
sinuki ata subila ribixxina raꞌana,
nu runi aníha ubanaba anka nuha.
Ttaka nu gwa raꞌana ata do roꞌo lisi ka neruha,
nuha‑ligaba nna gwalí gwankana nu rekina lo ka nuha
nna nu ridú ki ruyúna roꞌo lisi ka neruha gwa ridhaliba nuha kini raꞌa nu reki lo ka neruha.
Ka neruha nna reyoinbia ttebakana tsiꞌi nu rekina lokaniha.
Lana nna kua ttu ttuba ka neruha raxina rudettina lákani,
nianna tti ribeana kana.
Ganna chi uleana iyá ka neru ka nu anka geniha,
nianna tti rineruna lo ka nuha.
Ka nuha nna gwa ranalhabakana na kumu gwa reyoinbiabakana tsiꞌini.
Ttaka nu abittu ankabiakinnaha,
labí sanalhakana nuha;
uxunnilakana geni kumu de labí ankabiakinna tsiꞌini.
Nuní unne Jesús‑ni betanie ka benne seꞌe niha,
ttaka lake nna labí ute dákanie bixa diani nu raka lebie kixxiꞌanie keha.
Nianna redea Jesús‑ni ka benneha attu libe:
―Netiru ria:
Neti nuha ankaa puerta du roꞌo lisi ka neruha.
Iyába ka nu abittu biyú tsekana ka neruha,
ka nu chi bitakana tti lanila isiaya yiesi lo yu‑ni,
ka nuha ubanaba ukakana.
Ka neruha nna labí bedo nagakani gekani.
Neti ankaa puerta du roꞌo lisi ka neruha.
Benne gaꞌabie roꞌo puertaha,
godilába Tata Do Yebáha bie.
Laꞌania nna uinbe ttiba runi ttu neru to.
Neru toha reria retaꞌabana,
rigilana nu gona.
’Ubanaha suna daba nuha kini lhanana lhe uttina lhe utseꞌe loona lhe;
ttaka neti daya kini odiláya le kini satíaba aka benle arlo Tata Do Yebáha,
kini anáchu nna gwasipa edí baale tseꞌele.
Neti nuha ankaa benne ruyú tse ka neruha.
Benne ruyú tse ka neruha nna reria iki reria lebie meskila gattie kini odilábie ka neruha.
Ttaka ttu nu ridí lhiaxani ki rekina lo ka neruha,
tti rilenna daa sageeha nna ruseꞌe bixxibana ka neruha nna ruxunnina kumu laaga geni ka nuha.
Sageeha nna ruinna udaxxuna ka neruha,
nianna rutsatsana kana.
Nu rekina lo ka neruha ruxunnilana nna labí retabinna ge ka nuha,
kumu nu naxaba ankana.
’Neti ankaa benne ruyú tsea ka neruha.
Neti ankabiabati ka neru ka nu ankakana kia.
Anágaba ka nu chi ankakana kiaha nna gwankabiagabakinna neti.
Ttiba Tata kiaha chi ankabianie neti,
anágaba neti chigaba ankabiatie lhe rutea elha nabani kia‑ni kini gattia ki odiláya ka neruha.
Seꞌerugabati adí ka neru ka nu labí chi selakana ka nu seꞌe nii.
Anágaba ka nuha rakagaba doelha taxía kana nna gwayienbakinna tsiꞌa.
Gwanka suna ttu dhiba eyakakana lhe ttúba benne tsekie lokani lhe.
’De nuha nna Tata kiaha rakanie kia,
kumu rutea elha nabani kia‑ni ki gattia,
kini delo nna eyaka benbaa attu libe.
Lanú nu uttina neti,
sinuki kwinaba neti redá lasia gattia kwenta ge ka benne,
kumu neti gwa teeba lo neda kia utea elha nabani kia‑ni ki gattia.
Anágaba nna gwakagaba kia eyaka bania attu libe.
Nuní chi bodhaꞌan Tata kia ki unia.
Tti biyienin ka nu Israel‑ni nu reeha,
nianna bedelaꞌa lheꞌe luesikani kumu de labí riyien ten ge luesikani.
Ixebakana rákana:
―¿Beaka rudo nagakani ge nuní,
ki espíritu xxegwiha‑ba yuꞌu lati nuní?
Lhe rágabakana:
―Rakaba iki nuní.
Adíkana nna rákana:
―Lanú ttu benne yuꞌu espíritu xxegwi latie gwaka gebie innee tti rinne nuní.
Laa gwakaga ge espíritu xxegwiha edhalina lo ttu benne lo xua.